Ace dalk nóg dieper in die pekel | Maroela Media
Ace Magashule, geskorste sekretaris-generaal van die ANC. (Argieffoto: ANC/Facebook)
Die ANC se geskorste sekretaris-generaal is weer in die pekel, dié keer oor sy uitlatings by oudpres. Jacob Zuma se korrupsieverhoor.
In 'n verklaring deur die ANC met terugvoer oor 'n vergadering van sy nasionale werkkomitee (NWK), veroordeel die regerende party die "onvanpaste, verdelende en uitdagende gedrag" van Ace Magashule, Tony Yengeni, 'n lid van die ANC se nasionale uitvoerende komitee (NUK) en Carl Niehaus, 'n amptenaar van Luthuli-huis en woordvoerder van die Umkhonto we Sizwe- militêre vereniging.
Magashule het verlede week, tydens die hofverskyning van oudpres. Jacob Zuma op aanklag van korrupsie, buite die hof steeds uitlatings gemaak ten spyte van sy skorsingsvoorwaardes wat hom verbied om dit te doen.
Hy het onder meer aan die skare gesê niemand sal hom uit die ANC ban nie.
Die NWK het nou opdrag gegee dat die party se dissiplinêre komitee na dié verbreking van dissipline kyk en ondersoek instel na aanklagte in ooreenstemming met die ANC se grondwet en gedragskode.
Luidens die ANC se verklaring steun die party ook die besluit om Magashule se dringende hooggeregshofaansoek om sy tydelike skorsing ter syde te laat stel, teen te staan.
Magashule het ten spyte van die opdrag om dit te doen ook nog nie verskoning gevra vir die brief wat hy aan pres. Cyril Ramaphosa gestuur het waarin hy hom uit die party skors nie.
Die NWK neem ook kennis van die ANC se provinsiale en parlementêre koukus se voortgesette inwerkingstelling van die NUK-besluit dat diegene wat van korrupsie op ander ernstige misdade aangekla is vrywillig opsy moet staan, of ingevolge die ANC se grondwet geskors moet word.
Diegene wat beskuldig word van korrupsie maar nog nie aangekla is nie, moet voor die onderskeie integriteitskommissies van die party verskyn.
'n Integriteitappèlkomitee is intussen onder voorsitterskap van ANC-veteraan Vusi Khanyile op die been gebring. Ander lede van die paneel is Mavivi Manzini, Josiah Jele, Dipuo Peters asook Johnny de Lange.
Hulle mors hulle tyd. Die kriminele elemente in die ANC Regering gaan niks oorkom nie. Our people is untouchable! Spul narre
Ons moet bid en aanhou bid, waar GOD intree sal altyd n goeie einde wees.
Die ANC het'n Integriteitappèlkomitee?? Dit dien omtrent dieselfe doel as 'n flikkerlig hefboom in 'n BMW
ANC julle is n lopende voorbeeld hoe n politieke party nie hulself moet gedra nie. Jul kaders het nou groter geraak as die party self en hulle het respek vir niemand elkeen is n god op sy eie. Julle volgelinge sien dit en leef die voorbeeld uit in munisipaliteite ensomeer. Julle het nou alle waardes verloor asook die vermoe om jul kaders verantwoordelik te hou vir hul uitlading en dade. Sies!! Hoe wil jy n land bestuur as julle in so n toestand is.